Ændret forslag til Rådets forordning (EF) om samordning af den støtte, der ydes ansøgerlandene som led i førtiltrædelsesstrategien (98/C 329/08) KOM(1998) 551 endelig udg. - 98/0094(CNS)

(Forelagt af Kommissionen i henhold til EF-traktatens artikel 189 A, stk. 2, den 30. september 1998)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 235,

under henvisning til forslag fra Kommissionen,

under henvisning til udtalelse fra Europa-Parlamentet, og

ud fra følgende betragtninger:

Det Europæiske Råd gik på sit møde i Luxembourg ind for en kraftig forhøjelse af førtiltrædelsesstøtten, idet der ud over Phare-støtten også skal ydes landbrugs- og strukturbistand;

i henhold til Rådets forordning (EF) 622/98 af 16. marts 1998 om bistand til ansøgerlandene som led i førtiltrædelsesstrategien skal der oprettes partnerskaber med henblik på tiltrædelsen; ved planlægningen af prioriteringen og af finansieringsordningerne for førtiltrædelsesbistanden lægges alene disse partnerskaber til grund;

ved forordning (EF) nr. . . . er der oprettet en landbrugsordning, der først og fremmest tager sigte på aktiviteter såsom modernisering af landbrugsbedrifternes struktur, forbedring af forarbejdnings- og distributionsstrukturer, samt bedre kontrol og bedre udvikling af landdistrikterne;

sigtet med den strukturordning, der er etableret ved forordning (EF) nr. . . ., og herefter kaldet ISPA, er at finansiere infrastrukturer inden for transport og miljø;

den støtte, der ydes som led i Phare-programmet, der blev iværksat ved forordning (EØF) nr. 3906/89, senest ændret ved forordning (EF) nr. 753/96, tager først og fremmest sigte på opgaverne i forbindelse med overtagelsen af Fællesskabets regelværk, herunder styrkelse af ansøgerlandenes administrations- og institutionskapacitet, samt finansiering af investeringer, der skal hjælpe disse lande til hurtigst muligt at bringe Fællesskabets standarder i anvendelse;

det bør sikres, at de foranstaltninger, som Fællesskabet iværksætter som led i de tre førtiltrædelsesordninger, får de størst mulige virkninger i økonomisk henseende;

det bør sikres - med den fornødne hensyntagen til de specifikke omstændigheder i forbindelse med de enkelte ordninger - at den støtte, der ydes på grundlag af nævnte ordninger, samordnes, både mellem nævnte ordninger indbyrdes, og med støtte, der ydes via Den Europæiske Investeringsbank, via Fællesskabets andre finansieringsordninger og via andre internationale finansieringsinstitutioner;

til sikring af, at de finansielle interesser beskyttes effektivt, og at bedrageri og andre uregelmæssigheder bekæmpes, bør det fastlægges, at Kommissionen og ansøgerlandene skal samarbejde og informere hinanden med hensyn til kontrollen på stedet;

da det er formålstjenligt at inddrage ansøgerlandene mest muligt i administrationen af førtiltrædelsesstøtten, bør forvaltningen heraf decentraliseres ved, at den efterhånden overdrages til de pågældende lande selv, alt under hensyntagen til deres kapacitet til at varetage forvaltning og finanskontrol;

det bør fastlægges, at der med regelmæssige mellemrum skal forelægges oversigter over, hvor stor en førtiltrædelsesstøtte der i alt er ydet ansøgerlandene -

UDSTEDT FØLGENDE FORORDNING:

Artikel 1

Den støtte, der ydes via Phare-programmet som led i førtiltrædelsesstrategien, via landbrugs- og landdistriktsudviklingsordningen - i det følgende benævnt landbrugsordningen - og via strukturordningen, samordnes indbyrdes som fastlagt i denne forordning.

Artikel 2

Foranstaltninger til forbedring af landbrugsbedrifternes strukturer, til forarbejdning og afsætning af landbrugs- og fiskeriprodukter, og til kontrol af planters og dyrs sundhed samt af levnedsmiddelkvaliteten finansieres via den landbrugsordning, der er indført ved forordning (EF) nr. . . . Integrerede foranstaltninger til udvikling af landdistrikterne og disses infrastrukturer og til forbedring af landbrugsmiljøet kan også finansieres.

Artikel 3

Den førtiltrædelsesstrukturordning, der er oprettet ved forordning (EF) nr. . . . anvendes til finansiering af investeringsprojekter på følgende områder:

- miljøforanstaltninger, der giver modtagerlandene bedre mulighed for at tilpasse sig til Fællesskabets regelværk på miljøområdet, samt målsætningerne i tiltrædelsespartnerskabet

- infrastrukturforanstaltninger, der tager sigte på at fremme bæredygtige transportformer, og herunder foranstaltninger, der kan sidestilles med projekter af fælles interesse, som defineret i Rådets beslutning nr. 1692/96, samt foranstaltninger, der giver modtagerlandene bedre mulighed for at tilpasse sig målsætningerne i tiltrædelsespartnerskabet; heri indgår også sammenkobling af nationale net og etablering af interoperabilitet, både mellem disse net indbyrdes og med de tværeuropæiske net, samt adgangen hertil.

Artikel 4

1. Den støtte, der ydes under Phare-programmet, tager sigte på de helt centrale opgaver i forbindelse med overtagelsen af Fællesskabets regelværk, dvs. styrkelse af ansøgerlandenes administrations- og institutionskapacitet, samt finansiering af investeringer, herunder dog ikke investeringer, der dækkes via de to andre ordninger, jf. artikel 2 og 3.

2. Foranstaltninger på miljøområdet - en undværlig del af industriomstrukturerings- og regionaludviklingsprogrammer.

Artikel 5

Foranstaltninger, der finansieres som led i førtiltrædelsesstøtten, kan kun modtage støtte via en af de i denne forordning omhandlede ordninger.

Artikel 6

For finansieringen af de i denne forordning omhandlede foranstaltninger gælder de vilkår, der er opstillet i forordning (EF) 622/98 og i tiltrædelsespartnerskaberne, samt de specifikke bestemmelser i forordning (EØF) nr. 3906/89, (EF) nr. . . ./. . . (SAPARD) og (EF) nr. . . ./. . . (ISPA), og bestemmelserne i nærværende forordning.

Artikel 7

De støttemodtagende lande deltager i finansieringen af investeringerne.

Artikel 8

Ved fastlæggelsen af, hvilke foranstaltninger der finansieres via de tre ordninger, der omhandles i artikel 2, 3 og 4, træffes der beslutning i henhold til bestemmelserne i de forordninger, der gælder for hver af disse ordninger.

Artikel 9

1. Kommissionen er ansvarlig for koordination af den støtte, der ydes i henhold til de tre ordninger, og for udarbejdelse af retningslinjer for førtiltrædelsesstøtten for hvert enkelt land. Den bistås i denne opgave af det udvalg, der er oprettet ved forordning (EØF) nr. 3906/89, senest ændret ved forordning (EF) nr. 753/96, på grundlag af nedenstående procedure.

2. Kommissionens repræsentant forelægger udvalget et udkast til, hvilke foranstaltninger der bør træffes. Udvalget afgiver udtalelse herom inden for en frist, som formanden fastsætter under hensyn til, hvor meget sagen haster, i givet fald ved afstemning.

3. Udtalelsen optages i protokollen; de enkelte medlemsstater kan forlange, at deres standpunkt anføres i protokollen.

4. Kommissionen tager størst muligt hensyn til udvalgets udtalelse. Den underretter udvalget om, hvorledes den har taget hensyn hertil.

Artikel 10

Det påhviler Kommissionen at sørge for, at de støtteordninger, der finansieres via Fællesskabets almindelige budget i medfør af denne forordning, samordnes såvel indbyrdes som med støtteordninger, der finansieres via Den Europæiske Investeringsbank, via Fællesskabets andre finansieringsordninger og via de internationale finansieringsinstitutioner.

Artikel 11

1. Kommissionen sikrer, at fællesskabsstøtten forvaltes under iagttagelse af kravet om klarhed og under overholdelse af Fællesskabets finansieringsforordning og i henhold til de bestemmelser, der er fastsat i denne forordning.

2. Udgifter til overvågning, kontrol og evaluering af de iværksatte ordninger dækkes af førtiltrædelsesstøtten.

3. Det skal udtrykkeligt fremgå af alle finansieringsbeslutninger, kontrakter og heraf følgende gennemførelsesordninger, at Kommissionen og Revisionsretten i givet fald kan foretage kontrol på stedet.

Artikel 12

1. Støtten til ansøgerlandene kan forvaltes decentralt af de pågældende lande selv, på grundlag af specifikke bestemmelser, for så vidt angår udbud, vurdering af bud og tildeling af kontrakter.

2. Ved fastlæggelsen af nævnte specifikke bestemmelser, der tager form af finansieringsaftaler med modtagerlandene, tages der hensyn til landenes kapacitet til at varetage forvaltning og finanskontrol.

3. Kommissionen fastlægger, hvordan kontrol og evaluering skal ske.

Artikel 13

Hvert andet år forelægger Kommissionen Europa-Parlamentet og Rådet en rapport om førtiltrædelsesstøtten for hvert land.

Artikel 14

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Denne forordning er bindende i alle enkeltheder og gælder umiddelbart i hver medlemsstat.